Só wil Chean brons in goud omtower - LionsWorld Forum
Só wil Chean brons in goud omtower
Quote Reply Topic: Só wil Chean brons in goud omtower
Posted: 21-Jun-2017 at 5:49am
Chean Roux wil die lesse wat hy in sy eerste seisoen as afrigter van die Suid-Afrikaanse o.20-rugbyspan geleer het, toepas om vanjaar se bronsmedalje in 2018 met ’n goue te vervang.
Die Junior Springbokke het Dinsdag in Kaapstad geland nadat hulle ’n derde plek in die o.20-Wêreldtoernooi in Tbilisi, Georgië, beklink het.
Die droom vir Roux en sy span was om die toernooi te wen, maar die Jong Bokke is in die halfeindronde op hartverskeurende wyse deur Engeland uitgeskakel. Nieu-Seeland is as die wêreldkampioen gekroon toe hy Engeland in Sondag se eindstryd met 64-17 kafgedraf het.
Volgens Roux is daar nie veel ruskans vir hom noudat die o.20-toernooi verby is nie. Oor vier weke moet hy in Johannesburg nuwe talent by die o.18-Cravenweek gaan soek. Die beste spelers in dié toernooi sal aanspraakmakers wees op plekke in volgende jaar se Junior Bokspan.
EK EN LOUIS BEGIN REEDS WOENSDAG MET DIE HERSIENINGSPROSES.
Dit is egter nie net die soektog na spelers wat hoog op die agenda van Roux, Mzwandile Stick, sy hulpafrigter, en Louis Koen, waarnemende hoof van die Suid-Afrikaanse Rugbyunie se Hoëprestasiesentrum, is nie.
Volgens Roux moet daar ook gekyk word hoe daar beter teenstand vir sy span in opwarmingswedstryde voor die Junior Wêreldtoernooi gevind kan word.
“Ek en Louis begin reeds Woensdag met die hersieningsproses,” sê Roux.
Een ding wat hoog op die agenda is, is om meer mededingende wedstryde voor ’n toernooi te speel.
“Daar moet nou net besin word of dit in die vorm van ’n toer gaan wees of om seker te maak dat ons teen beter voorbereide senior provinsiale spanne speel. Daar is ’n hele paar idees, maar dit is iets waarna ons met groot erns kyk.
“Gaan kyk maar na die rekord van ’n speler soos Zach Mercer van Engeland. Voordat hy in Georgië gespeel het, het hy reeds in iets soos 15 wedstryde op o.20-vlak vir sy land uitgedraf.
“Nieu-Seeland en Australië het ook vanjaar in ’n toernooi teen Samoa en Fidji gespeel.”
Volgens Roux het hy in Tbilisi ook agtergekom hoe straf deelname aan ’n o.20-toernooi fisiek op die spelers is.
“Daar is baie min tyd vir herstel. Vir die spelers om elke derde dag te moes speel en dan net vier dae te kon rus vir ’n uitspeelwedstryd, was regtig hard op hul lywe. Dit is iets waarna ons ook beter gaan moet kyk in ons voorbereiding vir volgende jaar.”
Volgens Roux het die derde plek die nodige motivering geskep vir volgende jaar se groep om daarop te verbeter.
ONS HET BESEF DAT DAAR AGT SPELERS IS WAT WEER VOLGENDE JAAR KAN SPEEL.
“Ons het ’n lang gesprek ná die wedstryd (teen Engeland) gehad en besef dat daar agt spelers is wat weer volgende jaar kan speel.
“Ek het vir die bestuurspan gesê die pyn wat ons nou saam met die spelers ervaar, moet ons as motivering gebruik wanneer ons begin met die voorbereiding vir die volgende toernooi.”
Quote Reply Posted: 21-Jun-2017 at 5:52am
>>Die beste spelers in dié toernooi sal aanspraakmakers wees op plekke in volgende jaar se Junior Bokspan.
sien dis waar hulle die fout maak, die ouens moet eers oor 2 jaar speel, jy moet jou beste 20 jariges vir die onder 20 kompetisie speel, 1 jaar maak 'n groot verskil.
ek is ook steeds nie oortuig dat ons hierdie jaar ons beste spelers gekies het nie
Quote Reply Posted: 21-Jun-2017 at 7:34am
En hulle leer al die dinge nou eers? Regtig?